Саха теле сахалар араһында күберәк көнкүрештә һәм йәмәғәт тормошонда ҡулланыла. Саха теле менән шулай уҡ этник-ара аралашыу теле булараҡ Яҡутстанда эвендар, эвенкылар,  юкагирҙар, долгандар һәм борондан йәшәгән урыҫ  халҡы һөйләшә. Саха теле республика территорияһында эш башҡарыуҙа ҡулланыла. Баҫма материалдар — китаптар, гәзит-журналдар нәшер ителә, радио тапшырыуҙары алып барыла, шулай уҡ телевизион программалар һәм интернет-ресурстар саха телендә бар. Якутск ҡалаһының драма һәм музыка театрҙары репертуары, шулай уҡ күп һанлы мәҙәниәт йорттары һәм клубтарының  постановкалары күбеһенсә саха телендә бара. Саха яҙыусыларының, композиторҙарының ижади берләшмәләре бар.